DA hof toe oor advertensiebordDie advertensiebord. Foto: DA/Twitter Die DA het Donderdag ŉ advertensiebord met die woorde “Danny Jordaan met trots aan jou gebring deur Jacob Zuma” opgerig. Dit is kort daarna, glo in opdrag van Jordaan, verwyder. Jordaan is die burgemeester van die Nelson Mandelabaai-metropool. “Jordaan het teen 17:00 Vrydag nog nie op die DA se aanmaning gereageer om die verbod op die advertensiebord te lig nie,” het Athol Tollip, die DA se burgemeesterskandidaat vir Nelson Mandelabaai, gesê. “Die DA het geen ander keuse as om aansoek te doen vir ŉ dringende interdik teen Jordaan in die Oos-Kaap hooggeregshof nie.” Volgens Trollip het Jordaan onwettig opgetree deur die advertensiebord te verwyder.